חוק לתיקון פקודת התעבורה (מס' 126), התשע"ט-2019
הצעת חוק ממשלתית, הכנסת ה-20
פורסם: ספר החוקים, חוברת 2775, עמ' 159, 2019-01-07T00:00:00+02:00
חוק לתיקון פקודת התעבורה (מס' 126), התשע"ט–2019 (להלן – התיקון) התקבל בקריאה שנייה ובקריאה שלישית ביום כ"ד בטבת התשע"ט (1 בינואר 2019) והוא מוסיף שני תיקונים לפקודת התעבורה [נוסח חדש]. 
התיקון הראשון מרחיב את סמכות בית המשפט בעניין מתן צו אי שימוש ברכב שבו נעברה העבירה, בעת גזירת עונשו של נאשם שהורשע בעבירה. בעקבות התיקון סמכות בית המשפט במתן צו כאמור אינה מוגבלת לעבירות המנויות בתוספת השביעית שאינן עבירות קנס, אלא הוא רשאי לתת צו כאמור במקרים המתאימים על פי שיקול דעתו.
התיקון השני מחייב חבישת קסדה בעת רכיבה על אופניים חשמליים. פקודת התעבורה פוטרת מחובת חבישת קסדה רוכב אופניים בוגר הרוכב בדרך עירונית, אלא אם כן הוא עוסק בפעילות ספורטיבית בעיקרה. לפני התיקון לא הייתה בפקודה התייחסות מיוחדת לאופניים חשמליים בהקשר של חבישת קסדה. בעקבות התיקון הפטור האמור צומצם כך שהוא לא יחול על אופניים חשמליים, ודינם של רוכבי אופניים חשמליים לעניין חובת חבישת קסדה יהיה כדינם של רוכבים על גלגינוע שגם לגביהם קיימת חובת חבישת קסדה.